b'\n_START_ARTICLE_\nBo\xc5\xbeanstvo\n_START_PARAGRAPH_\nBog ali bo\xc5\xbeanstvo je bitje, ki je v posameznem religioznem izro\xc4\x8dilu priznano kot nadnaravno in sveto, najve\xc4\x8dkrat tudi nesmrtno, in ki ga verujo\xc4\x8di spo\xc5\xa1tujejo ter verjamejo v njegovo posebno vlogo pri stvarjenju in upravljanju vesolja ali posameznih delov vesolja, vklju\xc4\x8dno s \xc4\x8dlove\xc5\xa1ko usodo. _NEWLINE_Nekatera, monoteisti\xc4\x8dna religiozna izro\xc4\x8dila priznavajo enega Boga; na primer judovska, kr\xc5\xa1\xc4\x8danska in islamska tradicija (abrahamske religije)._NEWLINE_Glede uporabe imena Boga so pravila v posameznih verstvih razli\xc4\x8dna: judovstvo se izogiba uporabi imena (hebr.: Jahve), \xc4\x8deprav ima veliko sinonimov. Mohamedanci, islamski verniki, bo\xc5\xbeje ime (arab.: Allah) omenjajo zelo pogosto, velikokrat z razli\xc4\x8dnimi pridevni\xc5\xa1kimi oznakami (Stvarnik, vsemogo\xc4\x8dni, neskon\xc4\x8dno dobrotljiv, vse-odpu\xc5\xa1\xc4\x8dajo\xc4\x8di in podobno). Kristjani ga imenujejo enostavno Bog ali Gospod ter v skladu z Jezusovim naukom tudi O\xc4\x8de ali Dobri O\xc4\x8de._NEWLINE_Politeisti\xc4\x8dne religije poznajo ve\xc4\x8d bogov oziroma bo\xc5\xbeanstev razli\xc4\x8dnih stopenj (v prenesenem pomenu: Panteon). Najve\xc4\x8dje \xc5\xbeivo verstvo s \xc5\xa1tevilnimi bo\xc5\xbeanstvi je hinduizem. _NEWLINE_Svetovni nazor, ki odklanja obstoj boga oz. bogov je ateizem, nekoliko \xc5\xa1ir\xc5\xa1i pomen pa pripisujemo pojmu brezbo\xc5\xa1tvo._NEWLINE_Nekatere religijske tradicije lahko \xc5\xa1tejemo za brezbo\xc5\xbene, saj ne priznavajo obstoj kakega nadnaravnega bitja, ki bi ustvaril vesolje ali z njim upravljal. Brezbo\xc5\xbene religijske elemente zasledimo v: budizmu, hinduizmu, d\xc5\xbeainizmu in raelijanstvu. Prav tako ne poznajo osrednjega bo\xc5\xbeanstva nekateri filozofsko - moralni sistemi, ki uspe\xc5\xa1no nadome\xc5\xa1\xc4\x8dajo religije, na primer konfucionizem in daoizem. _NEWLINE_Brezbo\xc5\xbeno izhodi\xc5\xa1\xc4\x8de najdemo tudi v nekaterih kr\xc5\xa1\xc4\x8danskih teologijah (sekularna teologija, kr\xc5\xa1\xc4\x8danski ateizem).'